সন্তানহীন হিন্দু বিধবার সম্পত্তি স্বামীর পরিবারের, মত সুপ্রিম কোর্টের

ওয়েব ডেস্ক: সন্তানহীন হিন্দু বিধবার (Childless Hindu Widow) মৃত্যুর পর তাঁর সম্পত্তি কারা পাবেন—এই বিতর্কে সুপ্রিম কোর্টের (Supreme Court) গুরুত্বপূর্ণ পর্যবেক্ষণ সামনে এসেছে। আদালত জানিয়েছে, হিন্দু উত্তরাধিকার আইন অনুযায়ী এমন পরিস্থিতিতে বিধবার সম্পত্তি যাবে স্বামীর পরিবারের হাতে, বাপের বাড়ির আত্মীয়রা নন।

শুনানির সময় ডিভিশন বেঞ্চের একমাত্র মহিলা বিচারপতি বিভি নাগরত্ন মন্তব্য করেন, “হিন্দু আইনে বিয়ে হলে মহিলাদের গোত্র বদলে যায়।” তিনি কন্যাদান রীতির প্রসঙ্গ তুলে ধরে বলেন, হাজার বছরের পুরনো এই ঐতিহ্যের প্রশ্নে আদালত অত্যন্ত সতর্কভাবে পদক্ষেপ করে।

আরও পড়ুন: করমুক্ত হলুদ মটর আমদানি নীতি নিয়ে সুপ্রিম প্রশ্নের মুখে কেন্দ্র

বিচারপতি নাগরত্ন স্পষ্ট করেন, বিবাহিত মহিলা ভাইয়ের কাছ থেকে খোরপোষ দাবি করেন না। তবে নিজের সম্পত্তি তিনি যাকে খুশি দান করতে পারেন, এমনকি পুনর্বিবাহ করার অধিকারও তাঁর রয়েছে। কিন্তু কোনও হিন্দু বিধবার যদি সন্তান বা নাতি-নাতনি না থাকে, তাহলে তাঁর মৃত্যুর পর সম্পত্তি উত্তরাধিকার সূত্রে যাবে স্বামীর পরিবারে। তবে শর্ত একটাই—তিনি যেন পুনর্বিবাহ না করে থাকেন।

আইনের এই ব্যাখ্যা জনস্বার্থের সঙ্গে গভীরভাবে যুক্ত বলে আবেদনকারীর পক্ষ থেকে জানানো হয়েছিল। তার ভিত্তিতেই শীর্ষ আদালত এই গুরুত্বপূর্ণ মন্তব্য করে।

সুপ্রিম কোর্টের এই পর্যবেক্ষণ নতুন করে আলোচনার জন্ম দিয়েছে। কারণ এর ফলে হিন্দু উত্তরাধিকার আইনের প্রাচীন বিধান ও আধুনিক সামাজিক প্রেক্ষাপটের মধ্যে সম্পর্ক নিয়ে প্রশ্ন উঠছে।